PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT ÎNLOCUITOR
asupra Propunerii legislative pentru modificarea Legii nr. 16 din 1996 a Arhivelor Naţionale 

Propunerea legislativă pentru modificarea Legii nr. 16 din 1996 a fost transmisă Comisiei pentru cultură, arte, mijloace de informare în masă, cu adresa nr.  P. l. - x  382 din 29 septembrie 2003.


Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci, Comisiei juridice, de disciplină şi imunităţi şi Comisiei pentru tehnologia informaţiei şi comunicaţiilor. Până la data întocmirii raportului au fost primite avize negative din partea Comisiei pentru buget, finanţe şi bănci şi, respectiv, Comisiei juridice, de disciplină şi imunităţi. În redactarea raportului, Comisia a ţinut cont de avizele negative emise de Consiliul Legislativ şi de Punctele de vedere ale Guvernului, care nu susţin modificările propuse prin intermediul acestei iniţiative legislative.

 
Potrivit prevederilor art. 73 din Constituţia României, republicată, propunerea  legislativă  face parte din categoria legilor organice. 


Iniţiativa legislativă are ca obiect de reglementare modificarea şi completarea Legii Arhivelor Naţionale nr. 16/1996, cu modificările şi completările ulterioare, în sensul restructurării şi descentralizări acestui sistem, printre modificările avute în vedere numărându-se trecerea Arhivelor Naţionale în subordinea Ministerului Culturii precum şi restituirea documentelor de arhivă către foştii proprietari. 
Ca urmare a deciziei plenului Camerei Deputaţilor, din 13 septembrie 2004, de a trimite, spre reexaminare, Comisiei pentru cultură, arte, mijloace de informare în masă Propunerea legislativă pentru modificarea Legii nr. 16/1996 a Arhivelor Naţionale (Pl 382/2003), Comisia a reluat dezbaterile asupra acestei iniţiative legislative  în şedinţa din data de 19 martie 2013.

În conformitate cu prevederile art. 55 din Regulamentul Camerei Deputaţilor, republicat la lucrările Comisiei au participat, din partea Arhivelor Naţionale, domnul director Ioan Drăgan şi domnul Cristian Aniţă, şef serviciu
La lucrările Comisiei au fost prezenţi 17 deputaţi din totalul de 22 membri ai Comisiei.


Raportul Comisiei a fost adoptat cu majoritatea voturilor celor prezenţi în sală în momentul votului (13 voturi „pentru”şi 2 voturi „împotrivă”).


Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.

În urma dezbaterii, Comisia pentru cultură, arte, mijloace de informare în masă propune respingerea Propunerii legislative pentru modificarea Legii nr. 16 din 1996.

Menţionăm faptul că în dezbaterea Comisiei s-au aflat un număr de 11 iniţiative legislative, care au ca obiect de reglementare modificarea şi completarea Legii Arhivelor Naţionale nr. 16/1996, cu modificările şi completările ulterioare. Dintre acestea, Propunerea legislativă "Legea Arhivelor" (Pl-x 516/13.09.2011), ai căror iniţiatori sunt foşti şi actuali membrii ai Comisiei, a primit un Punct de vedere favorabil al Guvernului, sub rezerva însuşirii unor observaţii şi propuneri. În acest sens, în şedinţa din 19 martie 2013, membrii Comisiei au hotărât, prin vot, ca în şedinţele viitoare să dezbată această iniţiativă legislativă, urmând ca modificările şi completările propuse prin intermediul celorlalte  iniţiative legislative, ce vizează  domeniul arhivelor, să fie făcute odată cu dezbaterea acesteia, (P. l. x 516/13.09.2011) singura  iniţiativă legislativă ce are susţinerea  actualului Guvern. 
Prezentul raport înlocuieşte rapoartele anterioare.

